text: Konfirmander er blevet mere krævende
  02 november 2015 kl. 14.33
  En konfirmation er blevet en begivenhed i samme størrelsesorden som et bryllup, og intet er overladt til tilfældigheder.
  Kjolen skal være den helt rigtige, håret skal være sat af en frisør, og en limousine skal holde klar foran kirken.
  Konfirmander er en krævende forbrugergruppe, og de unge er blevet mere bevidste om, hvad de vil have. Det oplever Heidi Due, der ejer Cinderella Brude- og Festkjoler i Varde.
  - Det er en kæmpe begivenhed, og de unge ved lige præcis, hvad de vil have. Intet er tilfældigt. Alt skal være planlagt ned til mindste detalje, og især pigerne drømmer om den perfekte kjole, siger Heidi Due til TV SYD.
  Hun er gået sammen med brudekjolekonkurrenten Dressed Deluxe fra Esbjerg om at lave et stort konfirmationsshow mandag aften i Lerpøthallen i Varde.
  - Adgangen til internettet har gjort de unge piger meget mere kvalitetsbevidste, fordi de kan sidde og shoppe rundt blandt kjoler fra hele verden. De gider ikke kigge i fem forskellige butikker, for at finde det, de vil have, og derfor laver vi et samlet modeshow, siger Heidi Due.
  Du kan se mere om konfirmationsmodeshowet i nyhederne på TV SYD kl. 19.30.
  
  